Tampere maja

Tampere Maja on sõpruslinnade Tartu ja Tampere kultuuri- ja koostöökeskus Tartus. See asub Tartu kesklinnas Tartu Ülikooli peahoone ja Tartu Jaani kiriku vahetus läheduses, aadressil Jaani 4. 

Tampere ja Tartu kirjutasid sõpruslinnade lepingule alla 1992. aastal. Kolm aastat hiljem otsustati asutada kultuuri- ja koostöökeskus Sihtasutus Tampere Maja, mis avati 13. septembril 1997. 

Keskuse ülesandeks on arendada sõpruslinnadevahelist kultuuritegevust. Majas korraldatakse kirjandusõhtuid, näitusi ja kontserte. Maja ruume on võimalik avalikeks üritusteks rentida, keskuses tegutseb ka külalistemaja.

2025. aastal otsustas Tampere linn lõpetada keskuse rahastamise, misjärel Tartu leidis, et linna eelarve ei võimalda kogu rahastust üksi kanda. Seetõttu lõpetas SA Tampere Maja tegevuse aasta lõpus ning Tartu linnale kuuluva kinnistu haldamine ja Soome kultuuri edendamine majas anti 2026. aasta alguses üle MTÜ-le Ainola Keskus.

 Tunnustus 

 2002 Tartu Kultuurikandja auhind

Välislingid
 Tampere maja

 Viited 
Kategooria:Tartu ehitised
Kategooria:Kesklinn (Tartu)
Kategooria:Eesti kultuurikeskused
Kategooria:Tartu galeriid